Tento rok zatiaľ patrí vo svete procesorov najvýkonnejšiemu kúsku z dielne spoločnosti Qualcomm – Qualcomm Snapdragon 865. Od jeho predstavenia sa špekuluje, kedy a či vôbec príde jeho vylepšený Plus nástupca.
Najnovšie dohady vravia, že procesor Snapdragon 865 Plus uvidíme skôr, než sme si všetci mysleli. Taktiež sa môžeme tešiť na nárast výkonu, ktorý atakuje veľmi vysokú hodnotu.
Už v júli
Ako to bolo pri procesore Snapdragon 855 Plus, tak aj v tomto prípade by sa mal predstaviť Snapdragon 865 Plus v treťom kvartáli roku 2020. Presnejšie, jeho príchod môžeme očakávať už v priebehu júla.
Zaujímavá je taktiež správa, že zariadenia predstavené v druhej polovici roka budú poháňané práve týmto procesorom. Medzi ne patrí napríklad Asus ROG Phone 3, Samsung Galaxy Z Flip 5G či Galaxy Fold 2.
Frekvencia procesoru Snapdragon 865 Plus bude pravdepodobne 3.09 GHz, čo by predstavovalo viac než 0.2 GHz nárast výkonu oproti Snapdragonu 865, ktorý mal 2.84 GHz.
Čo sa výkonnostných čísel týka, novinka by mala podľa všetkého v teste AnTuTu obstáť na 646 310 bodov. Netreba asi dvakrát opakovať, že o výkon pri novom procesore núdza jednoznačne nebude.
Celé dianie ohľadom nového procesora budeme poctivo sledovať a prinášať najaktuálnejšie informácie. Pokiaľ nechceš, aby ti ďalšie novinky ušli, pravidelne sleduj náš web a prihlás sa na odber článkov do tvojej mailovej schránky.